M. Urbáni, poslanec: (2008-05-15):
O chvíľu tu budeme schvaľovať rozpočet, ako každý rok ho schvaľujeme, hádame sa o každý milión korún. V programovacom období 2004 – 2006 sme mohli vyčerpať okolo 45 mld. eur, korún, to by bolo veľmi dobré, a vyčerpali sme len čiastočne. Každá jedna koruna, ktorá nebola buď naprogramovaná, buď žiadaná, alebo bola z procedurálnych, by som povedal, administratívnych chýb nevyčerpaná, alebo sme museli vracať a budeme musieť vracať niektoré prostriedky, je pre mňa okrádanie tohto štátu. Národný kontrolný úrad robil previerky, boli sme vzájomne v kontakte a musím povedať, že aj táto činnosť a súčinnosť pomohla, že sme aspoň podobiehali niektoré procesy, ktoré boli v minulosti zanedbané. Fond zamestnanosti na ministerstve práce, sociálnych vecí vyčerpal nejaké prostriedky, ale pri našej veľkej nezamestnanosti, pri nedostatku kvalifikovaných pracovných síl, ja si myslím, že tieto peniaze mali byť vyčerpané viac a mali byť efektívne vyčerpané, aby sme vytvorili nové pracovné miesta. Hovoríme o sociálnej kohézii, hovoríme o sociálnom štáte, a keď príde k priamej realizácii, kde by sme mohli pretvoriť finančné prostriedky, ktoré sme mali nárok z Európskej únie vyčerpať, tak sme ich nevyčerpali. Prečo to spomínam? Nejdem do detailov, v iných fondoch, kde takisto boli nedostatky, ale tu bol najväčší podľa mňa a bolo to vinou nielen ministerstva práce, ale bolo to aj vinou ministerstva školstva, to treba férovo pripomenúť. Hovorím o tom, že na programovacie obdobie 2007 – 2013 v rámci Národného strategického referenčného rámca ide o oveľa viac peňazí, približne závisí od kurzu, bolo to okolo 11 mld. eur, na začiatku to bolo okolo 400 mld. korún, teraz je tá suma nižšia, ale o to väčšia je jej sila a kúpyschopnosť, a meškali sme s celým programom. Napriek tomu, že po vzniknutí nášho výboru v júli alebo v auguste 2006 sme požiadali všetky rezorty, všetky ministerstvá, aby prehodnotili a vyjadrili sa k vyjadreniam, ktoré prišli v ex ante analýze a pripomienkam k nej z Bruselu, kde bolo vytýkaných veľa nedostatkov. Veľmi dlho trvalo, treba otvorene povedať, rezortom, kým tieto chyby napravili, kým sa sformuloval počet programov a kým sa sformuloval obsah, kým sa odoslali do Bruselu, kým sa preložili a keď boli schválené. Sľubovali sme čerpanie už vlani v júni. Je jún 2008 a len teraz začíname. Dámy a páni, ak my peniaze, ktoré môžeme dostať na Slovensko, nechceme, tak robme tak, ako sme robili doteraz. Ak ich chceme, tak musíme zintenzívniť prácu a bude viac už teraz tej kontroly na ministerstve financií ako na NKÚ, ale myslím si, že je to aj na kontrole nás všetkých v parlamente, aby sme sledovali, ako sa tieto prostriedky čerpajú. Čo sa týka obcí, spomenul pán predseda, že sa sťažovali, že dlho trvajú platby. Na druhej strane zase mnohokrát na Slovensku si myslíme, že keď dostaneme peniaze alebo zálohové platby, už môžeme postupovať podľa svojich zákonov. Zákony na čerpanie fondov sú prísne, kontrola je prísna, vykonáva sa priebežný audit aj na konci, aj po skončení a prostriedky musí vracať potom štát. Teraz v tomto programovacom období hlavne pre rozvoj vidieka nebudú zálohové platby pre obce z jedného prostého dôvodu. Dostali zálohové platby a potom sa už nenamáhali, keď mali peniaze. Možno práce aj vykonali, ale nepožadovali platby, nepredkladali dokumenty, ktoré bolo treba predložiť k platbám a vznikali problémy, vznikali pokuty alebo sa museli peniaze vracať. Čiže, pán predseda, v tomto sa musí spraviť poriadok. Nie je možné, aby niektorá obec, mesto preinvestovalo a dostalo 200 miliónov korún a nedalo k tomu dokumenty. Nie je možné, aby nedodržali pravidlá, keď je tam, povedzme, 15 rokov, príklad poviem, pravidlo, že sa nesmú vlastnícke vzťahy zmeniť, tak sa poprevádzajú pozemky na rôzne iné firmy, a potom vlastne celý projekt je neplatný a peniaze sa musia vracať. To nie je o tom, že to musí vrátiť mesto. Štát garantuje, že sa tie peniaze vrátia. Prečo tak dlho o tom hovorím? Dámy a páni, hovorím o tom tak dlho preto, že som si vedomý, že je to veľký balík peňazí, ktorý Slovensku môže pomôcť a je neopakovateľný, myslím si, a ak tie peniaze nevyčerpáme v čo najväčšom objeme a ak ich správne nealokujeme na také projekty, ktoré fakt prinesú konkurencieschopnosť, že zvýšia produktivitu, zvýšia vzdelanosť v tomto štáte, ak tie projekty neprinesú to, na čo vlastne je tá prvoradá myšlienka, že tu je strategický referenčný rámec, že to je rozvojový rámec, tak potom všetci môžeme, myslím si, ľutovať a nemôžeme nikomu nič vyčítať, ak nebudeme tento proces dôkladne sledovať a dôkladne vyhodnocovať. Preto pozitívne hodnotím správu, ktorú pán predseda skrátil. Možno, keby nás tu bolo viac, tak by ju bol čítal detailnejšie, ale rozhodne táto správa nám dvíha prst. Každá koruna, ktorá sa nevyčerpá, je okrádanie Slovenska a občanov Slovenska, a preto treba zvýšiť aktivity, aby sme do budúcnosti tieto chyby nerobili, ktoré sa spravili a ešte priestor do 2010, ktorý je na čerpanie, aby sme spravili všetko pre to, aby sa vyčerpal. Ďakujem pekne. (Potlesk.)